b'\n_START_ARTICLE_\nJuozapas Chodzka\n_START_SECTION_\nBiografija\n_START_PARAGRAPH_\nT\xc4\x97vas Jonas Boreika Chodzka, broliai poetai Aleksandras Boreika Chodzka ir Mykolas Chodzka. 1816-1821 m. studijavo Vilniaus universitete, dalyvavo patriotin\xc4\x97se student\xc5\xb3 organizacijose. Dalyvavo est\xc5\xb3 kilm\xc4\x97s Rusijos imperijos karininko K. Tenerio (1783\xe2\x80\x931859 m.) geodezin\xc4\x97je ekspedicijoje, kuri atliko topografinius matavimus Struv\xc4\x97s geodeziniam lankui._NEWLINE_1831 m. sukilimo dalyvis, sukil\xc4\x97liai buvo numat\xc4\x99 j\xc4\xaf skirti Vilniaus komendantu. Sukilimui pralaim\xc4\x97jus, u\xc5\xbetartas vyresni\xc5\xb3j\xc5\xb3 karinink\xc5\xb3, \xc4\xafvertinusi\xc5\xb3 jo gabumus, i\xc5\xa1veng\xc4\x97 are\xc5\xa1to, bet buvo priverstas palikti Vilni\xc5\xb3 ir dirbti Moldavijoje ir Valachijoje. 1840 m. perkeltas \xc4\xaf Kaukaz\xc4\x85, kur dirbo Kaukazo topografijos skyriuje, buvusiame Rusijos imperijos kariuomen\xc4\x97s Kaukazo korpuso sud\xc4\x97tyje. 1847-1853 m. atliko trianguliacinius matavimus piet\xc5\xb3 Kaukaze, 1854 m. Arm\xc4\x97nijoje, 1859-1866 m. \xc5\xa1iaur\xc4\x97s Kaukaze, v\xc4\x97liau u\xc5\xbekuban\xc4\x97je. Per 14 sunki\xc5\xb3 kalnuose praleist\xc5\xb3 met\xc5\xb3 atliktas mil\xc5\xbeini\xc5\xa1kas darbas: tiksliai nustatyti 1386 ta\xc5\xa1k\xc5\xb3 \xe2\x80\x93 daugelio vir\xc5\xa1ukalni\xc5\xb3 \xe2\x80\x93 geografin\xc4\x97 pad\xc4\x97tis ir auk\xc5\xa1tis vir\xc5\xa1 j\xc5\xabros lygio. Tai buvo pagrindas geram regiono \xc5\xbeem\xc4\x97lapiui. Tai buvo pirmasis geodezinis ir geografinis Kaukazo tyrimas, u\xc5\xbe kur\xc4\xaf J. Chodzkai 1853 m. suteiktas generolo majoro, o 1862 m. generolo leitenanto laipsnis. Vienas pirm\xc5\xb3j\xc5\xb3 europie\xc4\x8di\xc5\xb3, 1850 m. rugs\xc4\x97jo 18 d. u\xc5\xbekopusi\xc5\xb3 \xc4\xaf Ararato kaln\xc4\x85. 1867 m. i\xc5\xa1\xc4\x97jo dimisijon.'